Ratikan ratajohtoihin kytketään pian jännite ja sen jälkeen rakennustöissä pitää olla erityisen huolellinen – testaus käyntiin alkuvuodesta

Tampereen ratikan ratajohtojen jännite kytkeytyy päälle 18.11. Tampereen ratikkarataa rakentava Tampereen Raitiotie testaa sen jälkeen raitiotien sähköverkkoa eri jaksoilla muutamia viikkoja. – Otamme sähkön käyttöön periaatteessa koko verkossa, jotta kenenkään ei tarvitse arpoa, onko juuri siinä jaksolla virtaa. Testaamme, kulkeeko sähkö verkossa niin kuin on suunniteltu, kertoo projekti-insinööri Niina Uolamo Tampereen Raitiotie oy:stä. Tampereen ratikkaradalle tulee kymmenen sähkönsyöttöasemaa. Sähköt ovat jo päällä Turtolan, Hervannan varikon ja Hallilan asemilla. Sähkönsyötön valvontayhteys rakennetaan varikolle marraskuussa. Valvontaohjelma pyörii tällä hetkellä Vaasassa ABB:n laboratoriossa. Sähkönsyötön valvonta kuuluu Raitiotieallianssille ja yöllä Tampereen Sähköverkoille. Liikenteenohjauksen vastuu siirtyy liikennöitsijälle marraskuussa 2020. Sähkönsyöttöä tarkkailevat jatkossa liikenteenohjaajat Ruskon ohjauskeskuksessa. Heidän koulutuksensa alkaa keväällä 2020. Korkeille kuljetuksille oltava lupa Katutöihin ja rakentamiseen ratikkaradan tuntumassa on haettava Tampereen Raitiotien suostumus. Jos työt ovat tulossa 1,5 metrin etäisyydelle ajojohtimista tai muista ratajohdon jännitteisistä osista, pitää tarkastaa, vaatiiko työvaihe jännitekatkon. Suostumus tarvitaan myös, kun ajojohtimien alta kulkee yli viiden metrin korkuisia erikoiskuljetuksia. Ajolangat ovat normaalisti 5,5 metrin korkeudessa, mutta esimerkiksi alikulkujen kohdalla ne laskevat alemmas. Tampereen Ratikan verkkosivuilla on suostumuslomake rata-alueen katu-urakoita varten. Se on samalla Tampereen kaupungin katulupahakemuksen liite. – Ratajohdon jännitteet ovat hengenvaarallisia, joten raitiotien läheisyydessä työskennellessä on syytä olla varovainen. Jos on epäilys, että työskennellään lähempänä kuin 1,5 metrin etäisyydellä jännitteisistä osista, meihin tulee olla yhteydessä, Tampereen Raitiotien turvallisuus- ja järjestelmäpäällikkö Jonna Anttila sanoo. Harjatraktorit putsaavat lumet Tampereen Raitiotie kouluttaa jo kaupungin työntekijöitä rata-alueelle. Koulutuksessa on katukunnossapidon, viheralueiden ja katuvalaistuksen työntekijöitä. Koulutuksiin pääsevät ne, jotka työskentelevät raiteiden lähellä. Syksyn koulutukset on suunniteltu erityisesti Hervannan ja Hallilan alueilla sekä Hervannan valtaväylän lähellä työskenteleville. Tampereella on muutamia kiskopyörätraktoreita, joilla voi ajaa kumipyörillä ja kiskoilla. Traktoriin voi kiinnittää harjan varta vasten ratakiskojen puhdistusta varten. Testiratikka ensin varikolle Tampereen testiratikka tulee Hervantaan tammi–helmikuun vaihteessa. Ratikkaa testataan ensin kahdesta kolmeen kuukautta varikolla. Hervannan katukuvaan ensimmäinen ratikka tulee keväällä. Varikolla ratikka pääsee jarrutesteihin. Vuohenojan suoralla päästään kokeilemaan ratikan huippunopeutta, 70 kilometriä tunnissa. – Testiratikkaan ei vielä pääse kyytiin, sillä se on täynnä tekniikkaa, kertoo Uolamo. Tampereen ratikka eroaa jonkin verran saman Artic-sarjan Helsingin kantakaupungin sisarratikastaan. Uolamo kertoo, että ainakin raideleveydet ja ajojännitteet ovat Tampereella erilaiset kuin Helsingissä. Tampereen ratikoissa on ohjaamot molemmissa päissä ja ovet molemmilla kyljillä. Matkustajat näkevät sisänäyttöjen nuolista, kummanko puolen ovet ovat avautumassa. Helsingin kaupunkiliikenteessä riittää sekaliikennekaistoja, kun taas Tampereella ratikka kulkee 13 kilometriä omalla radallaan. Autot ja ratikka kulkevat samalla sekaliikennekaistalla lähinnä vain Hervannan Insinöörinkadulla kauppakeskus Duon edustalla. R.A. Tikka vierailee kouluilla Tampereen ratikan ensimmäiset koeajot aloitetaan keväällä Hermiankadulla, Insinöörinkadulla ja Hervannan valtaväylän vieressä. Tampereen Raitiotie aloittaa kouluilla liikennekasvatuksen yhdessä kaupungin kanssa. Kouluilla vierailee aluksi 1–2-luokkalaisille suunniteltu musiikkinäytelmä. Siinä tärkeitä asioita käsitellään hauskojen hahmojen kautta. Näytelmässä R.A. Tikka ja Ratikkabongari seikkailevat ratikkakiskojen maisemissa. Kiertue alkaa Hervannan ja Hallilan kouluilta.